Hospitalet i Hjørring høster lige nu anerkendelse fra hospitaler i både ind- og udland. De har nemlig fundet en løsning på et udbredt problem. I Hjørring mangler de som så mange andre steder speciallæger. Det er blandt andet speciallæger i patologi. Derfor har de flyttet nogle af lægernes opgaver og givet dem til bioanalytikere i stedet, for at frigive nogle flere ressourcer. Faktisk har bioanalytikere overtaget funktioner, der svarer til cirka to speciallægers arbejde. Det, de laver, er for eksempel udskæring, mikroskopi og diagnosticering af tyktarmspolypper og vævsprøver fra livmoderen, der undersøges for forstadier til kræft. På den måde har speciallægerne fået bedre tid til at tage sig af komplicerede vævs- og celleprøver. Mere ansvar til bioanalytikerne Med den nye opgave er bioanalytikerne blevet efteruddannet til at varetage de nye opgaver. - Hvis der sker en fejl – enten i udskæringen eller mikroskoperingen - så har jeg ansvaret. Men jeg sover trygt om natten, for jeg ved, at kvaliteten er i orden, siger ledende overlæge Morten Johansen. Personalet peger selv på, at der har været opbakning blandt patologer og bioanalytikere til at gå nye veje, og at der er lagt mange kræfter i efteruddannelse og intern oplæring. - Jeg føler mig priviligeret, at jeg arbejder et sted, hvor jeg lærer noget nyt hver eneste uge. Jeg kan sparre med mine kolleger, hvis der er noget, jeg er i tvivl om og går til en af lægerne, bliver jeg altid mødt med åbne arme, siger bioanalytiker Gitte Woldum, som er en af de garvede med 28 års ansættelse på Patologisk Institut. Hun stiller nu selv diagnoser og sender selvstændigt prøvesvar. I kraft af sine nye kompetencer skal Gitte Woldum fra næste år medvirke til at uddanne andre bioanalytikere på diplomniveau.

Referat:
Speciallægerne i patologi har i Hjørring fået bedre tid til komplicerede opgaver, fordi bioanalytikere har overtaget nogle af deres andre opgaver.